**לימור מרגולין-יחידי** (נולדה ב-2 באפריל 1968) היא שופטת בית משפט השלום תל אביב בדימוס, סופרת ודוקטורנטית לאנתרופולוגיה.

ביוגרפיה
--------

מרגולין-יחידי נולדה ב-1968 וגדלה בגבעתיים. השתתפה בתוכנית "חשבון פשוט" ששודרה בטלוויזיה הלימודית בהנחייתו של דני מוג'ה. לאחר שירות צבאי סיימה מרגולין-יחידי תואר ראשון במשפטים בהצטיינות באוניברסיטת תל אביב בשנת 1994.

היא התמחתה במשרד עורכי דין, קיבלה רישיון לעריכת דין ובמקביל לעיסוקה בתחום המשיכה גם ללימודי תואר שני במשפטים באוניברסיטת תל אביב, אותם סיימה בהצטיינות ב-1998.

קריירה מקצועית
--------------

מרגולין-יחידי עבדה במשרדי הסנגורים עו"ד יהודה וינשטיין וד"ר יעקב וינרוט. ב-1998 הצטרפה מרגולין-יחידי ליחידת מיסוי וכלכלה בפרקליטות מחוז תל אביב, ואחרי 9 שנים מונתה לכהונת שופטת בית משפט השלום תל אביב.

בין הנאשמים שהופיעו בפניה היה הזמר קובי פרץ שעליו גזרה שנתיים מאסר בעקבות עבירות מס, הזמרים משה פרץ ואיל גולן שעליהם לא גזרה מאסר בפועל, איש העסקים אבנר קופל, יו"ר איגוד הכדורסל לשעבר - עליו גזרה מרגולין-יחידי שלוש שנות מאסר, ויעקב דיין שארגן השתלות כליה בתשלום באמצעות חברות זרות בקפריסין ובפיליפינים ונידון ל-75 חודשי מאסר בגין עבירות מס.

באוקטובר 2016 מונתה מרגולין-יחידי כשופטת בפועל בבית המשפט המחוזי בתל אביב, כמינוי זמני לשנה. לאחר שמינויה הקבוע לא אושר, הודיעה מרגולין-יחידי ב-2018 על כוונתה לפרוש משיפוט.

ב-2019, ביומה האחרון בתפקיד, הקריאה מרגולין-יחידי את הכרעות הדין שלה במשפטם של מנכ"לי קופת חולים מאוחדת שהואשמו בתרמית בגיוס מבוטחים, ובמשפטו של ראש עיריית אשקלון לשעבר, איתמר שמעוני. בהכרעת הדין שלה ייחדה פרק לשאלה האם השפעה על אמצעי תקשורת עשויה להוות שוחד, והציעה שורה של מבחנים כדי לענות על שאלה זו. אף שפסיקתה לא היוותה תקדים מחייב, היא חיזקה את עמדתה של הפרקליטות בתיקים שניהלה כנגד בנימין נתניהו.

לאחר פרישתה
-----------

לאחר פרישתה מכס השיפוט שבה מרגולין-יחידי לאקדמיה וסיימה בהצטיינות יתרה תואר שני בניהול וישוב סכסוכים באוניברסיטת תל אביב. בשנת 2021 זכתה בפרס ע"ש יצחק רבין למחקרי שלום, פיוס ושיתופי פעולה בין יהודים-ערבים בפקולטה למדעי החברה באוניברסיטת תל אביב.

כיום היא דוקטורנטית לאנתרופולוגיה באוניברסיטת תל אביב.

כמו כן, הייתה חברה בוועדת המלגות של בית הספר לשלום בנווה שלום בשנת 2021.

נמנית עם 100 נשים מובילות בתערוכה "100 שנים 100 נשים" במסגרת חגיגות ה-100 לגבעתיים.

בספטמבר 2022 ראה אור בהוצאת כנרת זמורה דביר "לים אותו הריח", רומן הביכורים של מרגולין-יחידי.

חיים אישיים
-----------

מרגולין-יחידי מתגוררת ברמת גן. נשואה למוטי יחידי ואמא לשני בנים ובת.

קישורים חיצוניים
----------------

* הלבנת הון - אבולוציה או רבולוציה? הוספת עבירות המס כעבירות מקור בחוק איסור - מאמר מאת לימור מרגולין-יחידי בכתב העת "משפט מפתח" של פרקליטות המדינה, אוגוסט 2019.
* עופרה עופר אורן, "לים אותו הריח": האם השאלות גואלות, בבלוג "סופרת ספרים", 29 בדצמבר 2022

הערות שוליים
------------

1. 1 2  השופטת של קובי פרץ החלה את דרכה בטלוויזיה, באתר טריבונה, ‏18 במאי 2016
2. 1 2 3  האתר הרשמי של הרשות השופטת – קורות חיים שופטים, באתר judgescv.court.gov.il
3. ↑  גז"ד לחברת ליאם הפקות בע"מ ומנהליה הזמר אייל גולן, ואח' בגין עבירות מס - פסקדין, באתר www.psakdin.co.il
4. ↑  שלחה את קובי פרץ לכלא: הכירו את השופטת החדשה של שמעוני, באתר כאן דרום - אשקלון, ‏2017-09-26
5. ↑  75 חודשי מאסר למארגן השתלות הכליה יעקב דיין שהורשע בעבירות מס, באתר רשת 13
6. ↑  ארבע שנות מאסר לאברהם סיבוני, באתר www.news1.co.il
7. ↑  הרשעת איתמר שמעוני: בית משפט או חוג לתקשורת?, באתר פוסטה, ‏2019-11-12
8. ↑  ניצן מאותת: החלטה בתיקי נתניהו תתקבל עוד החודש, באתר www.news1.co.il
9. ↑  יהודה יפרח, שופטת המחוזי שהתנדבה לעשות למנדלבליט את העבודה בתיקי נתניהו, באתר מקור ראשון, ‏14 בנובמבר 2019
10. ↑  Moran Barir, School for Peace grant awards 2022 – The School for Peace (ב־American English)
11. ↑  על אירועי ה-100, באתר 100.givatayim.muni.il
12. 1 2  לים אותו הריח, באתר כנרת זמורה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011596270405171
* VIAF: 10166475429907400707
* WorldCat (עם VIAF): 10166475429907400707

 |